b'\n_START_ARTICLE_\nKalijev galun\n_START_SECTION_\nStari vek\n_START_PARAGRAPH_\nKalijev galun so poznali \xc5\xbee stari Egip\xc4\x8dani. Pridobivali so ga iz evaporitov v Zahodni pu\xc5\xa1\xc4\x8davi in ga uporabljali \xc5\xbee okoli leta 1500 pr. n. \xc5\xa1t. za odpravljanje motnosti vode. _NEWLINE_Plinij starej\xc5\xa1i ga je opisal pod imenom alumen ali sals ugoterrae. Povsem jasno je, ga gre za isto spojino, ki jo je kot stupteria opisal Dioskorid. Imena alum, misi, sori, halkantum in atramentum sutorium so se pogosto uporabljala tudi za snovi z navidezno podobnimi lastnostmi ali rabami, na primer za \xc5\xbeelezov(II) sulfat (zeleni vitriol)._NEWLINE_Pridobivanje kalijevega galuna iz mineral alunita je arheolo\xc5\xa1ko dokazano na otoku Lesbosu. Nahajali\xc5\xa1\xc4\x8de se je za\xc4\x8delo izkori\xc5\xa1\xc4\x8dati najkasneje v 2. stoletju n. \xc5\xa1t. in se opustilo v 7. stoletju n. \xc5\xa1t._NEWLINE_Kalijev galun je  v Ajurvedi omenjen kot fitkari ali saura\xc5\xa1tri. V tradicionalni kitajski mesicini so ga imenovali mingfan (\xe6\x98\x8e\xe7\x9f\xbe).\n_START_SECTION_\nSrednji in novi vek\n_START_PARAGRAPH_\nKalijev galun se je kot lu\xc5\xbeilo pri barvanju volne uporabljal od klasi\xc4\x8dne antike do 19. stoletja. Hkrati je dajal tudi bolj \xc5\xbeive barve._NEWLINE_V 13. in 14. stoletju je bil galun iz  alunita glavni izvozni proizvod Fokaje v zahodni Anatoliji. Tr\xc5\xbeili so ga predvsem genovski in bene\xc5\xa1ki trgovci, kar je spro\xc5\xbeilo celo vojno med Genovsko in Bene\xc5\xa1ko republiko. Kasneje so se v trgovanje vklju\xc4\x8dili tudi Firen\xc4\x8dani. Leta 1461 so  alunit odkrili tudi v Tolfi (Lacij, Italija)  v Pape\xc5\xa1ki dr\xc5\xbeavi._NEWLINE_V Angliji je bila v srednjem veku industrija volne ena od glavnih gospodarskih dejavnosti, cena volne pa je z barvanjem znatno zrasla. Kalijev galun je uva\xc5\xbeala z vzhoda, od poznega 15. stoletja dalje pa kak\xc5\xa1nih sto let iz Pape\xc5\xa1ke  dr\xc5\xbeave. Nezanesljive dobave, zlasti po izob\xc4\x8denju Henrika VIII., so spodbudile industrialce k iskanju novih virov galuna._NEWLINE_Poskusi, ki jih je finan\xc4\x8dno podprla tudi angle\xc5\xa1ka dr\xc5\xbeava, so obrodili prve sadove \xc5\xa1ele na za\xc4\x8detku 17. stoletja, ko so v Yorkshireu odkrili skrilavec, ki je vseboval aluminijev sulfat. Odkritje je znatno pripomoglo k industrijski revoluciji. Eden od najstarej\xc5\xa1ih obratov za proizvodnjo galuna in skrilavca in \xc4\x8dlove\xc5\xa1kega urina je bil Peak alum works v Ravenscarju, Severni Yorkshire. Skrilavec so nasuli na 30 m visoke kupe in jih ve\xc4\x8d mesecev neprestano \xc5\xbegali. Za kurjavo so uporabljali les in do 18. stoletja popolnoma opusto\xc5\xa1ili pokrajino v  severovzhodnem  Yorkshireu. Ostanke skrilavcev so po \xc5\xbeganju kuhali v urinu, izparili, kristalizirali in zmleli. Proizvodnja je povzro\xc4\x8dila veliko ekolo\xc5\xa1ko katastrofo. Rudarjenje je uni\xc4\x8dilo naravne klife, za proizvodnjo oglja so posekali vse okoli\xc5\xa1ke gozdove, zemljo pa sta onesna\xc5\xbeila \xc5\xbeveplova kislina in pepel.\n_START_SECTION_\nUgotavljanje kemijske sestave\n_START_PARAGRAPH_\nGeorg Ernst Stahl je leta 1703 objavil, da v reakciji apnenca z \xc5\xbeveplovo kislino nastaja neka vrsta galuna.George Ernst Stahl (1723). Ausf\xc3\xbchrliche Betrachtung und zul\xc3\xa4nglicher Beweiss von den Saltzen, da\xc3\x9f diesselbe aus einer zarten Erde, mit Wasser innig verbunden, bestehen. W\xc3\xa4ysenhaus, Halle.</ref> Napako sta popravila  Johann Pott (1746) in Andreas Marggraf (1754), ki sta dokazala, da je oborina, ki nastane  z dodajanjem alkalij v raztopino galuna, povsem razli\xc4\x8dna od apna in krede in je ena od sestavin gline._NEWLINE_Marggraf je objavil tudi to, da se popolne kristale z lastnostmi galuna lahko pridobi z raztapljanjem glinice v \xc5\xbeveplovi kislini in dodajanjem pepelike ali amonijaka v koncentrirano raztopino. Leta 1767 je Torbern Bergman ugotovil, da kalijev in amonijev sulfat pretvorita aluminijev sulfat v galun, medtem ko z natrijevim in kalcijevim sulfatom to ne gre._NEWLINE_V tistem \xc4\x8dasu je veljalo, da je kalij mogo\xc4\x8de najti samo v rastlinah, dokler ga ni Martin Klaproth leta 1797 odkril tudi v mineralih levcitu in lepidolitu. _NEWLINE_Louis Vauquelin je kasneje dokazal, da kalij vsebujejo tudi \xc5\xa1tevilni drugi minerali. Iz Marggrafovih in Bergmanovih poskusov je sklepal, da so alkalije bistvena sestavina naravnega galuna. Leta 1797 je objavil razpravo, v kateri je dokazal, da je galun dvojna sol, sestavljena iz \xc5\xbeveplove kisline, glinice in kalija. V isti izdaji \xc4\x8dasopisa je Jean-Antoine Chaptall objavil analizo \xc5\xa1tirih razli\xc4\x8dnih vrst galuna (rimskega, levantskega, britanskega in svojega) in potrdil Vauquelinove ugotovitve.\n_START_SECTION_\nLastnosti\n_START_PARAGRAPH_\nKalijev galun kristalizira v pravilnih oktaedrih s splo\xc5\xa1\xc4\x8denimi vogali, dobro topnih v vodi. Raztopina je rahlo kisla in ve\xc5\xbee usta. Z nevtralizacijo raztopine s kalijevim hidroksidom (KOH) nastaja aluminijev hidroksid (Al(OH)\xe2\x82\x83)._NEWLINE_S segrevanjem galuna do skoraj rde\xc4\x8dega \xc5\xbeara se pretvori v porozno prhko maso, znano kot "\xc5\xbegani galun". Galun se pri 92 \xc2\xb0C raztopi v lastni kristalno vezani vodi.\n_START_SECTION_\nNaravna nahajali\xc5\xa1\xc4\x8da\n_START_PARAGRAPH_\nKalijev galun se v naravi pojavlja kot sulfatni mineral galun-(K). Tipi\xc4\x8dna nahajali\xc5\xa1\xc4\x8da so inkrustacije v kamninah v podro\xc4\x8djih preperevanja in oksidacije silfidnih in kalij vsebujo\xc4\x8dih mineralov. V preteklosti so ga pridobivali iz minerala alunita (KAl(SO\xe2\x82\x84)\xe2\x82\x82\xe2\x80\xa22Al(OH)\xe2\x82\x83), ki so ga kopali v \xc5\xbeveplo vsebujo\xc4\x8dih vulkanskih sedimentih. Mineral je bil tudi vir kalija in aluminija. Mineral alunit se najde tudi na Vezuvu, Italija, Queenslandu, Avstralija, Tennesseeju in Arizoni, ZDA in na filipinskem otoku Cebuju._NEWLINE_Galun se je iz alunita pridobival tako, da se je mineral \xc5\xbegal in nato za dolo\xc4\x8den \xc4\x8das pustil na zraku. V tej fazi se je stalno vla\xc5\xbeil z vodo, da je nazadnje razpadel v fin prah. Prah se je nato namakal v vodi in oddekantiral, iz raztopine pa je postopoma izkristaliziral kalijev galun._NEWLINE_Mineral kalinit je razli\xc4\x8dica kalijevega galuna s samo enajst molekulami kristalne vode (KAl(SO\xe2\x82\x84)\xe2\x82\x82\xe2\x80\xa211H\xe2\x82\x82O).\n_START_SECTION_\nIndustrijska proizvodnja\n_START_PARAGRAPH_\nZgodovinsko se je pridobival predvsem iz alunita._NEWLINE_Industrijsko se proizvaja z dodajanjem kalijevega sulfata (K\xe2\x82\x82SO\xe2\x82\x84) v koncentrirano raztopino aluminijevega sulfata (Al\xe2\x82\x82(SO\xe2\x82\x84)\xe2\x82\x83). Aluminijev sulfat se obi\xc4\x8dajno proizvaja z obdelavo na primer aluminijevih skrilavcev,  boksita ali kriolita z \xc5\xbeveplovo kislino. \xc4\x8ce je v sulfatu preve\xc4\x8d \xc5\xbeeleza, se namesto kalijevega sulfata uporablja kalijev klorid.\n_START_SECTION_\nMedicina in kozmerika\n_START_PARAGRAPH_\nKalijev galun se v medicini uporablja kot astringent, sredstvo proti potenju in antiseptik. _NEWLINE_Svin\xc4\x8dniki ali bloki kalijevega galuna ali aluminijevega sulfata se uporabljajo za ustavljanje manj\xc5\xa1ih krvavitev, predvsem po britju, odrgninah, krvavenju iz nosu in hemeroidih in za laj\xc5\xa1anje bole\xc4\x8din zaradi pikov in ugrizov \xc5\xbeu\xc5\xbeelk. _NEWLINE_Uporabljal se je tudi za odstranjevanje pustul in aken ter aft, aftnega somatitisa in hemoragi\xc4\x8dnega cistitisa.  V nekaterih dr\xc5\xbeavah se je uporabljal za zdravljenje  prekomernega potenja._NEWLINE_V zobozdravstvu se uporablja predvsem zaradi njegovih astingirajo\xc4\x8dih in hemostati\xc4\x8dnih lastnosti._NEWLINE_Kalijev in amonijev galun sta aktivni sestavini nekaterih sredstev proti potenju in deodorantov, ker zavirata rast bakterij, odgovornih za vonj telesa._NEWLINE_Kalijev galun je bil do leta 1920 glavni adjuvant, ki se je uporabljal za pove\xc4\x8danje u\xc4\x8dinkovitosti cepiv, potem pa sta ga v komercialnih cepivih skoraj v celoti nadomestila  aluminijev hidroksid in aluminijev fosfat.\n_START_SECTION_\nKulinarika\n_START_PARAGRAPH_\nKalijev galun je lahko kisla sestavina pecilnih pra\xc5\xa1kov, ki deluje v drugi fazi vzhajanja pri visokih temperaturah. V ta namen se obi\xc4\x8dajno uporablja natrijev galun. _NEWLINE_V Angliji so v 18. stoletju uporabljali zato, da bi bil kruh bolj bel. Nekateri avtorji, med njimi tudi slavni zdravnik John Snow, so teoretizirali, da povzro\xc4\x8da rahitis. Leta 1875 so te in druge zlorabe z zakonom prepovedali._NEWLINE_V ZDA se kalijev galun kot  "galunski pra\xc5\xa1ek" v veliko trgovinah prodaja med za\xc4\x8dimbami. Uporablja se predvsem v salamurah in dodatek pri vlaganju sadja in zelenjave, ker pove\xc4\x8da njihovo hrustljavost.\n_START_SECTION_\nZaviralec gorenja\n_START_PARAGRAPH_\nKalijev galun zmanj\xc5\xa1uje vnetljivost tkanin, lesa in papirja.\n_START_SECTION_\nStrojenje\n_START_PARAGRAPH_\nKalijev galun se uporablja za strojenje ko\xc5\xbe, ker iz surove ko\xc5\xbee odstranjuje vodo  in prepre\xc4\x8duje gnitje. Galun ni pravo strojilo, ker se ne ve\xc5\xbee na usnje, ampak ga je z vodo mogo\xc4\x8de izprati.\n_START_SECTION_\nBarvanje\n_START_PARAGRAPH_\nGalun se je \xc5\xbee v antiki uporabljal kot lu\xc5\xbeilo, ki vzpostavi trajno vez med barvilom in naravnim vlaknom, na primer volno. Podobno vlogo je igral tudi v papirni industriji.\n_START_SECTION_\nFlokulant\n_START_PARAGRAPH_\nKalijev galun se \xc5\xbee od antike uporablja za bistrenje motnih teko\xc4\x8din. \xc5\xa0e vedno se na \xc5\xa1iroko uporablja za \xc4\x8di\xc5\xa1\xc4\x8denje pitne in industrijske vode ter obarjanje onesna\xc5\xbeevalcev v rekah in jezerih po ve\xc4\x8djih padavinah. Za \xc4\x8di\xc5\xa1\xc4\x8denje komunalnih vod se dodaja 30-40 ppm galuna, za \xc4\x8di\xc5\xa1\xc4\x8denje industrijskih pa pogosto ve\xc4\x8d. Galun nevtralizira elektri\xc4\x8dni dvojni sloj okoli koloidnih delcev in omogo\xc4\x8di, da se sprimejo v kosmi\xc4\x8de. Kosmi\xc4\x8di nato priplavajo na povr\xc5\xa1ino, se vsedejo na dno ali se la\xc5\xbee filtrirajo pred nadaljnjo obdelavo vode._NEWLINE_Isto na\xc4\x8delo se izkori\xc5\xa1\xc4\x8da za pove\xc4\x8danje viskoznosti suspenzij kerami\xc4\x8dnih glazur. Glazura postane bolj lepljiva in se po\xc4\x8dasneje vseda.\n_START_SECTION_\nPigmentna barvila\n_START_PARAGRAPH_\nAluminijev hidroksid iz kalijevega galuna je osnova za ve\xc4\x8dino pigmentnih barvil.\n_START_SECTION_\nRaztapljanje \xc5\xbeeleza in jekla\n_START_PARAGRAPH_\nV raztopini kalijevega galuna se raztapljata \xc5\xbeelezo in jeklo, aluminij in barvne kovine pa ne. Raztopina se uporablja na primer za raztapljanje konic jeklenih svedrov, ki so se zalomili med vrtanjem v barvne kovine.\n_START_SECTION_\nDrugo\n_START_PARAGRAPH_\nV tradicionalni japonski umetnosti se galun in \xc5\xbeivalski klej raztopita v vodi in tvorita raztopino, znano kot dusa (japonsko \xe7\xa4\xac\xe6\xb0\xb4). Raztopina se uporablja kot podlaga pred  premazovanjem papirja._NEWLINE_Galun se zaradi tega, ker ve\xc5\xbee usta, uporablja  nekaterih plastelinih, namenjenih otrokom._NEWLINE_Uporablja se tudi kot trdilec za fotografske emulzije na filmih in papirju. V zadnjem \xc4\x8dasu so ga nadomestile druge kemikalije.\n_START_SECTION_\nNevarnosti\n_START_PARAGRAPH_\nKalijev galun lahko rahlo dra\xc5\xbei ko\xc5\xbeo.'